**2.2.6-07117-2023**

# Orientering om resultatet af Midttrafiks 66. udbud – MT Syd – Horsens-Hedensted

**Resumé**

*Bestyrelsen godkendte i november 2023 udbudsgrundlaget for 66. udbud, som dækker lokale og regionale busruter primært i og omkring Horsens og Hedensted Kommuner. Udbuddet består af to pakker, som samlet har ca. 122.000 køreplantimer pr. år, og kontrakten træder i kraft ved køreplanskiftet i sommeren 2025. Busselskabet GoCollective (tidligere Arriva) har vundet begge pakker, og driften bliver med elbusser.*

**Sagsfremstilling**

Udbuddet er gennemført som et sideordnet udbud med to pakker:

* Pakke 1 består af ca. 72.000 køreplantimer og 35 kontraktbusser. Denne pakke dækker området omkring Horsens-Hedensted-Vejle, og de primære bestillere er Horsens og Hedensted Kommuner samt Region Midtjylland.
* Pakke 2 består af ca. 45.000 køreplantimer og 19 kontraktbusser. Denne pakke dækker kørsel i området omkring Silkeborg-Viborg-Randers. Den primære bestiller er Region Midtjylland – og derudover finansierer en række kommuner med mindre andele.

Ved at lave udbuddet sideordnet fik busselskaberne mulighed for enten at afgive tilbud på kørsel med nye elbusser i en 10-årig periode eller brugte dieselbusser i en 4-årig periode for én eller begge pakker. Muligheden for at byde med enten el- eller dieselbusser var et resultat af usikkerhed hos bestillerne om økonomien, hvor muligheden for at byde på en kort 4-årig kontraktperiode med brugte dieselbusser skulle sikre mod for høje priser på kørsel med elbusser.

Udbuddet er gennemført som et offentligt udbud, og følgende busselskaber afgav konditionsmæssige tilbud:

* GoCollective
* Nobina
* Tide Bus (afgav kun tilbud på pakke 1)
* Umove

Der indkom også tilbud fra Herning Turist (Brande Buslinier), men disse blev vurderet ukonditionsmæssige.

Alle konditionsmæssige tilbud blev givet med elbusser, og alle tilbud bortset fra et var under den fastsatte beløbsgrænse for hver af pakkerne.

I henhold til tildelingsmodellen, der vægtede pris og kvalitet med henholdsvis 60 og 40 procent, afgav GoCollective bedste tilbud for begge pakker. Kontrakten blev derfor indgået efter udløb på standstill-perioden, der udløb 29. april 2024.

**Fakta om udbuddet**

|  |  |  |
| --- | --- | --- |
|  | **Pakke 1** | **Pakke 2** |
| Køreplantimer (pr. år) | 71.622 | 45.012 |
| Antal ruter | 20 | 9 |
| Antal kontraktbusser | 35 | 19 |
| Antal reservebusser | 5 | 3 |
| Driftsstart | * 15 kontraktbusser 29. juni 2025 * 14 kontraktbusser 31. august 2025 * 6 kontraktbusser 28. september 2025 | 28. september 2025 |
| Kontraktløbetid (driftsperiode) | 10 år | 10 år |
| Forlængelsesperiode | Op til 2 x 2 år | Op til 2 x 2 år |
| Bonus for kundetilfredshed | Op til 1,5 mio. kr. årligt | Op til 0,9 mio. kr. årligt |

Kontrakten blev tildelt på baggrund af følgende kriterier:

|  |  |
| --- | --- |
| **Underkriterier** | **Vægtning i procent** |
| Pris | 60 % |
| Stabil drift | 25 % |
| Implementeringsplan | 10 % |
| Arbejdsmiljø | 5 % |

**Betydning for kunderne**

Udbudsmaterielt gav mulighed for, at selvom et busselskab bød med elbusser, var der mulighed for at indsætte dieselbusser på de mindste ruter, hvor antallet af køreplantimer var under det normale niveau for, at elbusser er en rentabel løsning. På trods af denne mulighed har GoCollective valgt at byde udelukkende med elbusser. Kunderne kan derfor glæde sig over elbusser selv på de mindste strækninger.

Busserne bliver produceret af det kinesiske selskab BYD, som hidtil ikke har leveret busser til kørsel hos Midttrafik. Konkret er der tale om modellen B12, som er 12,1 m lang, har lav entré, 39 siddepladser (samt 3 klapsæder) og en totalkapacitet på 77 passagerer. Til glæde for kunderne leveres busserne med elektrisk kørestolsrampe, trådløst 4G-internet og USB-stik ved sæderne til opladning.

**Økonomi**

For at sikre mod høje priser, hvis det kun var muligt at byde med elbusser, blev der indsat budgetgrænser for begge pakker, så hvis det bedste tilbud for hver pakke overskred budgetgrænsen, var der mulighed for, at kørslen kunne udføres med dieselbusser. Hvis det bedste tilbud for hver pakke i stedet var under budgetgrænsen, så skulle kørslen udføres med elbusser.

For pakke 1 blev budgetgrænsen sat til 69,9 mio. kr., og for pakke 2 blev grænsen sat ved 41,9 mio. kr. til elbusser. For begge pakker er det bedste bud på elbusser under denne grænse, hvorfor bestillerne får elbusser til en pris indenfor deres fastsatte ramme.

Timeprisen er 784 kr. for pakke 1 og 781 kr. for pakke 2, hvilket Midttrafik vurderer er gode priser i det nuværende marked.

**Direktøren indstiller,**

**at**  Bestyrelsen tager orienteringen til efterretning.